**יום זכויות האדם – מיעוטים בישראל, ראוי ומצוי**

**תקציר:** יום זכויות האדם נקבע ע"י הקהילה הבינלאומית. בשיעור זה אנו מביאים את הראוי והמצוי: נלמד על היחס הראוי לבני כל העמים במדינה היהודית עפ"י מקורות יהודיים שונים, לעומת המצוי במציאות הישראלית בתחום זה.

הנושא רגיש ונוגע במספר עצבים חשופים: מציאות מתמשכת של מלחמה ופחד מפני גורמים עוינים, בשהות המתמשכת בגלות בתנאי שעבוד נאמרו דיברי שנאה רבים כלפי 'הגויים', וגם כיום מפי דוברים רבים נשמעים בשם היהדות קולות של התנשאות וזלזול במי שאינו יהודי. דווקא לנוכח מציאות זו חשוב להשמיע קול יהודי אחר. יש לקחת בחשבון שיתעורר דיון סוער בכיתה.

מומלץ להבחין עם התלמידים בין אוכלוסיות שונות של מיעוטים בישראל: ערבים, דרוזים, עובדים זרים ועוד. להרחבה עיינו [בויקיפדיה-מיעוטים בישראל](http://he.wikipedia.org/wiki/%D7%9E%D7%99%D7%A2%D7%95%D7%98%D7%99%D7%9D_%D7%91%D7%99%D7%A9%D7%A8%D7%90%D7%9C) או האזינו [להרצאה באתר מט"ח](http://citizenship.cet.ac.il/ShowItem.aspx?ItemID=0a4290c1-8668-4aac-982e-3babb4ad095f&lang=HEB)

**מטרות**

* התלמידים יכירו במציאות המורכבת של בני קבוצות מיעוט שונות בישראל
* התלמידים ישמעו מקורות שונים הדוגלים ביחס של סובלנות וכבוד כלפי מיעוטים
* התלמידים ינהגו בסובלנות כלפי מיעוטים

**מהלך השיעור**

**פתיח:** המחיזו עם 2 תלמידים את השיחה המצורפת וערכו דיון קצר בשאלות שלצידו

**לימוד:** בדף הלימוד המצורף: א. פסוקים מהתורה: פסוקי הבריאה ופסוקי היחס לגר תושב. ב. דברי שלשה הוגים: הרב כ'לפון הכהן, הרב ש"ר הירש והרצל, כולם מדברים על היחס הראוי למי שאינו יהודי במדינה היהודית

**אסיף:** ערכו דיון במליאה, בו תקשרו את המקורות לסיפור הפתיחה

1. כיצד היה מגיב כל אחד מבעלי המקורות לסוגייה שהעלתה עדן?
2. בהכירכם את המציאות הישראלית, מתי מתעוררים קשיים ליישם את דרך הקבלה שמציגים המקורות? מה בכל זאת ניתן לעשות?
3. חשבו על סיבות נוספות בגללם אנו מכבדים את האחרים בחברה שלנו.

סיפור לפתיח

טל ועדן שוחחו על היחס לבני מיעוטים בישראל.

**טל** אמר, שלדעתו במדינת ישראל אין היום אפליה על רקע גזעני, "כולם אזרחים שווי זכויות וחובות במדינה".

**עדן** אמרה שנורא עצוב לה, שכאן בישראל, **נביל**, המפקד הדרוזי של אחיה, ששרת אתו בצבא, לא מוצא עבודה ולא רוצים להשכיר לו דירה ליד המכללה בה הוא לומד בצפת, בגלל שהוא לא יהודי. "דווקא כאן בישראל, זה כל כך נורא". סיימה **עדן**.

1. מה אתם חושבים על דבריה של עדן?
2. מהי לדעתכם דרך ההתייחסות הנכונה לבני מיעוטים במדינת היהודים?

**דף לימוד: יום זכויות האדם – מיעוטים בישראל, רצוי ומצוי**

התורה מביעה את דעתה בסוגיית היחס לאחר בכלל ולמיעוטים בפרט.

קראו את הפסוקים הבאים:

"וַיִּבְרָא אֱלֹהִים אֶת הָאָדָם בְּצַלְמוֹ, בְּצֶלֶם אֱלֹהִים בָּרָא אֹתוֹ,
זָכָר וּנְקֵבָה בָּרָא אֹתָם" (בראשית א כז')

"כְּאֶזְרָח מִכֶּם יִהְיֶה לָכֶם הַגֵּר הַגָּר אִתְּכֶם וְאָהַבְתָּ לוֹ כָּמוֹךָ
 כִּי-גֵרִים הֱיִיתֶם בְּאֶרֶץ מִצְרָיִם, אֲנִי ה' אֱלֹהֵיכֶם." (ויקרא יט לד')

* על פי מקורות אלה, כיצד ניתן לאפיין את היחס למיעוטים בחברה היהודית האידיאלית?

קראו את שלושת המקורות הבאים:

ראוי לנו להכיר את ערך האדם, כי בצלם אלוהים ברא את האדם, ואין ראוי להיות במחלוקת עם שום אדם: לא בין ישראלי ואחיו הישראלי, לא בין ישראלי ונוצרי ולא בין ישראלי וישמעאלי. כי בנוגע לאנושיות ויישוב העולם - אחים אנחנו.

מעובד על פי הרב כ'לפון, ספר זכות משה , דרוש ז', לאתחלתא דגאולה, תרע"ט (14.11.1918), בספר 'מטה משה' , סד

הרב **משה כַ'לְפוֹן הכהן** (1874 - 1950), היה מחכמי תוניסיה, שימש כרבה הראשי של ג'רבה. בחיבוריו שנכתבו לפני הקמת המדינה, מופיעים רעיונות מפורטים על אופיה של מדינת היהודים בארץ ישראל.

כבוד האדם והאזרח וזכויות האדם והאזרח אינם תלויים בייחוסו ובמולדתו וברכושו, ולא בשום דבר חיצוני ומקרי, שאינו מפנימיות מהותו העיקרית של האדם, אלא הם תלויים אך ורק בערכה הרוחני־המוסרי של אישיות האדם. והטעם המיוחד – "כי גרים הייתם בארץ מצרים" – בא לשמור על הכלל הזה מכל פגיעה [..] כל אסונכם במצרים [היה] זה, שהייתם "גרים" שם, ובתור שכאלה לא הייתם זכאים, לפי השקפת העמים, לאדמה, למולדת, לקיום [...] הייתם משוללי זכויות במצרים, וזה היה שורש העבדות והעינוי שהוטלו עליכם.

 על כן הישמרו לכם [...] פן תעמידו את זכויות האדם במדינתכם על יסוד אחר מאשר האנושיות הטהורה, שהיא שוכנת בלב כל אדם באשר הוא אדם. כל קיפוח של זכויות האדם יפתח שער לשרירות ולהתעללות באדם – הוא שורש כל תועבת מצרים.

שמשון רפאל הירש, חמשה חומשי תורה, שמות כב, כ' מגרמנית זאב ברויאר ומרדכי ברויאר,: מוסד יצחק ברויאר, תשס"ב.

כל אדם הוא חופשי ובלתי מוגבל באמונתו או בכפירתו, כמו בלאומיותו. ואם יקרה, שיישבו בתוכנו גם בני אמונה אחרת, בני לאום אחר, נעניק להם הגנה מכובדת ושוויון זכויות חוקי. הרצל, מדינת היהודים, עמוד 68

* על איזה מהפסוקים שקראנו מבסס כל אחד מהדוברים את משנתו?
* כיצד אתם רואים את היחס בין הפסוקים?
* חשבו על מקרה במציאות הישראלית, בו עולה דילמה ביחס לבני המיעוטים.
עד כמה יכולים מקורות אלו לעזור לך בעיצוב עמדתך בנושא.